b'\n_START_ARTICLE_\nBoris Jeltsin\n_START_SECTION_\nVarhaiset vaiheet\n_START_PARAGRAPH_\nBoris Jeltsin syntyi 1. helmikuuta 1931 Sverdlovskissa Neuvostoliitossa. H\xc3\xa4n k\xc3\xa4vi Pu\xc5\xa1kinin keskikoulun viimeiset luokat Bereznikiss\xc3\xa4 Permin alueella. Jeltsin menestyi koulussa hyvin, mutta kurittomana luonteena h\xc3\xa4n oli usein riidoissa opettajien ja is\xc3\xa4ns\xc3\xa4 kanssa. H\xc3\xa4n my\xc3\xb6s osallistui katutappeluihin. 12- tai 13-vuotiaana Jeltsin leikki armeijan varastosta viem\xc3\xa4ll\xc3\xa4\xc3\xa4n kranaatilla, joka r\xc3\xa4j\xc3\xa4ytti h\xc3\xa4nen vasemman k\xc3\xa4tens\xc3\xa4 etusormen ja peukalon. Jeltsin k\xc3\xa4vi Sverdlovskissa Uralin polyteknist\xc3\xa4 instituuttia ja opiskeli rakennusalaa. Vuosina 1955\xe2\x80\x931957 Jeltsin toimi ty\xc3\xb6njohtajana rakennusty\xc3\xb6maalla, josta yleni lopulta eri vaiheitten kautta Sverdlovskin rakennuskombinaatin johtoon 1965.\n_START_SECTION_\nPoliittinen ura Neuvostoliitossa\n_START_PARAGRAPH_\nJeltsin oli kommunistisen puolueen j\xc3\xa4sen vuodesta 1961 hein\xc3\xa4kuuhun 1990. H\xc3\xa4nest\xc3\xa4 tuli 1976 Sverdlovskin alueen puoluejohtaja. Vuonna 1977 h\xc3\xa4net m\xc3\xa4\xc3\xa4r\xc3\xa4ttiin toteuttamaan Ven\xc3\xa4j\xc3\xa4n viimeisen keisarin Nikolai II:n murhapaikan Ipatjevin talon purkaminen. My\xc3\xb6hemmin Jeltsin on kuvaillut tapahtumaa vastenmieliseksi historian peittelyksi._NEWLINE_Mihail Gorbat\xc5\xa1ov nimitti 1985 Jeltsinin politbyroon j\xc3\xa4seneksi. Jeltsin oli NKP:n Moskovan kaupunkikomitean ensimm\xc3\xa4inen sihteeri eli Moskovan pormestari 24. joulukuuta 1985\xe2\x80\x931987, jolloin h\xc3\xa4net erotettiin politbyroosta ja pormestarin virasta h\xc3\xa4nen kritisoituaan Gorbat\xc5\xa1ovia ja uudistusten tahtia. Jeltsin esiintyi tuolloin Moskovassa populistina ja uudistajana. H\xc3\xa4net alennettiin rakentamisesta vastaavan valtionkomitean ensimm\xc3\xa4iseksi apulaiskomissaariksi. Gorbat\xc5\xa1ovin mielest\xc3\xa4 Jeltsin oli poliittisesti ep\xc3\xa4kyps\xc3\xa4 ja vastuuton._NEWLINE_Vuoden 1989 vapaissa vaaleissa Jeltsin esiintyi marttyyrin\xc3\xa4 ja kritisoi perestroikaa sen ep\xc3\xa4onnistumisessa parantaa ihmisten el\xc3\xa4m\xc3\xa4nlaatua. Jeltsin valittiinkin selv\xc3\xa4sti kansanedustajien kongressiin. Kreml oli aloittanut jopa Jeltsinin vastaisen parjauskampanjan, mik\xc3\xa4 ei kuitenkaan horjuttanut Jeltsinin kansansuosiota. Kansa oli tyytym\xc3\xa4t\xc3\xb6n maan johdon politiikkaan._NEWLINE_H\xc3\xa4net valittiin Ven\xc3\xa4j\xc3\xa4n sosialistisen federatiivisen neuvostotasavallan korkeimman neuvoston puheenjohtajaksi eli presidentiksi toukokuussa 1990. Samoihin aikoihin kommunistisen puolueen johtava asema purettiin, ja monipuoluej\xc3\xa4rjestelm\xc3\xa4 perustettiin. Ven\xc3\xa4j\xc3\xa4n julistauduttua itsen\xc3\xa4iseksi Jeltsin erosi Neuvostoliiton kommunistipuolueesta hein\xc3\xa4kuussa 1990. 12. kes\xc3\xa4kuuta 1991 j\xc3\xa4rjestetyss\xc3\xa4 presidentinvaalissa Jeltsin sai 57 prosenttia \xc3\xa4\xc3\xa4nist\xc3\xa4, ja h\xc3\xa4nest\xc3\xa4 tuli Ven\xc3\xa4j\xc3\xa4n ensimm\xc3\xa4inen presidentti 10. hein\xc3\xa4kuuta 1991.\n_START_SECTION_\nVallankaappaus ja uusi aikakausi\n_START_PARAGRAPH_\nEp\xc3\xa4onnistunut vallankaappausyritys 18. elokuuta 1991 pyrki Mihail Gorbat\xc5\xa1ovin ja Jeltsinin syrj\xc3\xa4ytt\xc3\xa4miseen. Jeltsin oli mukana k\xc3\xa4\xc3\xa4nnytt\xc3\xa4m\xc3\xa4ss\xc3\xa4 armeijan joukkoja vallankaappaajia vastaan. Kansanjoukot puolustivat Valkoista taloa asettumalla ihmiskilviksi Ven\xc3\xa4j\xc3\xa4n parlamentin ymp\xc3\xa4rille, ja Jeltsin piti kansalle puheen panssarivaunun p\xc3\xa4\xc3\xa4lt\xc3\xa4. Vallankaappaajat pakenivat 21. elokuuta Moskovasta. Kaappausyrityksen p\xc3\xa4\xc3\xa4tytty\xc3\xa4 Jeltsini\xc3\xa4 pidettiin sankarina._NEWLINE_Gorbat\xc5\xa1ovin valta oli mennytt\xc3\xa4. Vaikka h\xc3\xa4n palasikin Neuvostoliiton presidentiksi, poliitikot eiv\xc3\xa4t en\xc3\xa4\xc3\xa4 totelleet h\xc3\xa4nt\xc3\xa4. Syksyll\xc3\xa4 1991 Ven\xc3\xa4j\xc3\xa4 valtasi ministeri\xc3\xb6n toisensa j\xc3\xa4lkeen ja marraskuussa 1991 Jeltsin kielsi kommunistipuolueen Ven\xc3\xa4j\xc3\xa4ll\xc3\xa4. Ukraina erosi Neuvostoliitosta kansan\xc3\xa4\xc3\xa4nestyksell\xc3\xa4 joulukuun alussa 1991, jonka j\xc3\xa4lkeen Jeltsin tapasi neuvostotasavaltojen johtajat Belave\xc5\xbekaja Pu\xc5\xa1t\xc5\xa1assa Valko-Ven\xc3\xa4j\xc3\xa4ll\xc3\xa4. Kokouksessa perustettiin Itsen\xc3\xa4isten valtioiden yhteis\xc3\xb6 ja neuvostotasavallat tunnustivat toisensa itsen\xc3\xa4isiksi. Gorbat\xc5\xa1ov erosi 25. joulukuuta 1991 ja Neuvostoliitto virallisesti lakkasi olemasta.\n_START_SECTION_\nEnsimm\xc3\xa4inen kausi\n_START_PARAGRAPH_\nJeltsin aloitti uuden aikakauden vapauttamalla tuotteiden hinnat 2. tammikuuta 1992, jolloin my\xc3\xb6s kansalaiset saivat matkustaa vapaasti ulkomailla. Hintojen vapautus ajoi maan nopeasti r\xc3\xa4j\xc3\xa4hdysm\xc3\xa4iseen inflaatioon, joka k\xc3\xb6yhdytti tavallisen kansan. Toisaalla monet entiset Komsomolin aktiivit ja entisen kommunistipuolueen j\xc3\xa4senet rikastuivat luottokeinottelulla ja Neuvostoliiton omaisuuden yksityist\xc3\xa4misest\xc3\xa4 syntyneill\xc3\xa4 mahdollisuuksilla. Raskaat uudet verot astuivat voimaan, mutta niit\xc3\xa4 kierrettiin._NEWLINE_Jeltsinin ajan politiikkaa leimasi vapautuminen, lehdist\xc3\xb6n vahvistaminen demokratian apuv\xc3\xa4lineeksi vapauttamalla se s\xc3\xa4\xc3\xa4detyst\xc3\xa4 arvonlis\xc3\xa4verosta, yksityist\xc3\xa4minen sek\xc3\xa4 yksityist\xc3\xa4misen my\xc3\xb6t\xc3\xa4 syntynyt oligarkkien v\xc3\xa4linen kilpailu my\xc3\xb6s lehdist\xc3\xb6ss\xc3\xa4 ja televisiossa. Inflaatio ja teollisuuden sek\xc3\xa4 erityisesti koneenrakennusteollisuuden kuin my\xc3\xb6s vahvan ruplan politiikan aiheuttama kollektiivisen maatalouden kriisi aiheuttivat talouden uudelleen suuntautumisen kevyeen teollisuuteen sek\xc3\xa4 maahantuontiin. N\xc3\xa4m\xc3\xa4 aiheuttivat Ven\xc3\xa4j\xc3\xa4n federaation neuvostomielisten elementtien voiman heikkenemisen. _NEWLINE_Jeltsinin kansansuosio heikkeni nopeasti talousuudistusten edetess\xc3\xa4, sill\xc3\xa4 Jeltsin ei kyennyt muun muassa ker\xc3\xa4\xc3\xa4m\xc3\xa4\xc3\xa4n maasta veroja palkkojen maksuun. R\xc3\xa4j\xc3\xa4hdysm\xc3\xa4inen inflaatio nosti elintarvikkeiden hintoja ja mit\xc3\xa4t\xc3\xb6i monien keskituloisten s\xc3\xa4\xc3\xa4st\xc3\xb6t. Vanhat mummot myiv\xc3\xa4t tavaroitaan torilla ostaakseen ruokaa. Ihmiset alkoivat kaipailla Neuvostoliittoa, jossa toimeentulo oli niukka, mutta varma. Jeltsin vaihtoikin pian p\xc3\xa4\xc3\xa4ministeriksi uudistukset aloittaneen Jegor Gaidarin tilalle maltillisemman Ven\xc3\xa4j\xc3\xa4n kaasuyhti\xc3\xb6n johtajan Viktor T\xc5\xa1ernomyrdinin._NEWLINE_Jeltsinin kauden alussa maata hallittiin l\xc3\xa4hinn\xc3\xa4 presidentin asetuksilla, sill\xc3\xa4 parlamentin ja presidentin v\xc3\xa4lit olivat tulehtuneet pahoin. Neuvostoaikoina valittu parlamentti alkoi vastustaa Jeltsinin politiikkaa kev\xc3\xa4\xc3\xa4ll\xc3\xa4 1992. Kommunistit yrittiv\xc3\xa4t saada maan hallintaan parlamentissa. Parlamentti koetti kaataa Jeltsinin laillisesti monta kertaa kev\xc3\xa4\xc3\xa4ll\xc3\xa4 1993._NEWLINE_Aleksandr Rutskoi syytti monia Jeltsinin hallituksen j\xc3\xa4seni\xc3\xa4 korruptiosta ja kokosi todisteita korruptiosta muun muassa Jegor Gaidaria, Gennadi Burbulisia, Mihail Poltoraninia, Vladimir \xc5\xa0umeikoa ja Aleksandr \xc5\xa0ohinia, Anatoli T\xc5\xa1ubaisia ja ulkoministeri Andrei Kozyrevia vastaan. Jeltsin erotti pian Rutskoin, ja \xc3\xb6ljyrikkaat Tatarstan ja Ba\xc5\xa1kiria halusivat erota Ven\xc3\xa4j\xc3\xa4st\xc3\xa4. Ven\xc3\xa4j\xc3\xa4 neuvotteli niiden kanssa sopimukset, jotka toivat niille muun muassa verohelpotuksia. Kommunistit yrittiv\xc3\xa4t 26. maaliskuuta 1992 ajaa parlamentissa l\xc3\xa4pi Jeltsinin kaatamiseen t\xc3\xa4ht\xc3\xa4\xc3\xa4v\xc3\xa4n ep\xc3\xa4luottamuslauseen, mutta eiv\xc3\xa4t onnistuneet. Jeltsin voitti 25. huhtikuuta 1993 kannatustaan mittaavan kansan\xc3\xa4\xc3\xa4nestyksen._NEWLINE_Jeltsin s\xc3\xa4\xc3\xa4ti 1. syyskuuta 1993 asetuksen, joka pid\xc3\xa4tti virasta varapresidentti Rutskoin. Parlamentin puhemies Ruslan Hasbulatov julisti asetuksen olevan perustuslain vastainen. Jeltsin hajotti vastoin viel\xc3\xa4 voimassa olevaa Neuvostoliiton lain pyk\xc3\xa4l\xc3\xa4\xc3\xa4 hankalan parlamentin 21. syyskuuta 1993. T\xc3\xa4m\xc3\xa4n lain mukaan hajottaminen johtaisi presidentin vallan menetykseen. T\xc3\xa4m\xc3\xa4n j\xc3\xa4lkeen parlamentin Jeltsini\xc3\xa4 vastustava puhemies Hasbulatov ja varapresidentti Aleksandr Rutskoi julistivat neuvostovaltion j\xc3\xa4lleen voimaan. Rutskoi julistettiin ven\xc3\xa4l\xc3\xa4isten saartamassa parlamenttitalossa presidentiksi. Ven\xc3\xa4j\xc3\xa4\xc3\xa4 uhkaisi \xe2\x80\x9dpunaruskeitten\xe2\x80\x9d, kommunistien ja fasistien valta. Jeltsin onnistui kukistamaan vastustajansa, koska onnistui saamaan puolustusministeri Pavel Grat\xc5\xa1ovin johtaman armeijan puolelleen. Armeija muun muassa tulitti opposition valtaamaa parlamenttitaloa tykill\xc3\xa4._NEWLINE_12. joulukuuta valittiin uusi parlamentti, jossa oli suuri m\xc3\xa4\xc3\xa4r\xc3\xa4 kommunisteja ja liberaalidemokraatteja, mutta Jeltsinin puolue "Ven\xc3\xa4j\xc3\xa4n valinta" menestyi heikosti. Samoihin aikoihin pidettiin perustuslakia s\xc3\xa4\xc3\xa4t\xc3\xa4v\xc3\xa4 kokous. Uusi perustuslaki takasi Ven\xc3\xa4j\xc3\xa4n presidentille laajat valtaoikeudet: oikeuden nimitt\xc3\xa4\xc3\xa4 hallitus, erottaa p\xc3\xa4\xc3\xa4ministeri ja my\xc3\xb6s oikeuden erikoistapauksissa hajottaa duuma. Ven\xc3\xa4j\xc3\xa4n uusi perustuslaki hyv\xc3\xa4ksyttiin kansan\xc3\xa4\xc3\xa4nestyksen yksinkertaisella enemmist\xc3\xb6ll\xc3\xa4, ja se toimi perustana my\xc3\xb6s muulle uudenlaisen Ven\xc3\xa4j\xc3\xa4n federaation lains\xc3\xa4\xc3\xa4d\xc3\xa4nn\xc3\xb6lle._NEWLINE_Vuonna 1993 alkanut yksityist\xc3\xa4minen siirsi omaisuuden lopulta kansalta keinottelijoille, kun yksityist\xc3\xa4miskupongit kasautuivat ennest\xc3\xa4\xc3\xa4n hyv\xc3\xa4tuloisten k\xc3\xa4siin. Yhdell\xc3\xa4 kupongilla pystyi inflaation vuoksi lopulta ostamaan yhden vodkapullon. Yksityist\xc3\xa4misell\xc3\xa4 pyrittiin taistelemaan kommunismin uhkaa vastaan._NEWLINE_Vaikka Jeltsin antoikin Ven\xc3\xa4j\xc3\xa4n federaation alueille suuren vallan, niiden itsen\xc3\xa4istymist\xc3\xa4 h\xc3\xa4n ei sent\xc3\xa4\xc3\xa4n suvainnut. T\xc5\xa1et\xc5\xa1enia oli irtautunut Ven\xc3\xa4j\xc3\xa4st\xc3\xa4 jo vuonna 1990. Jeltsin antoi k\xc3\xa4skyn aloittaa ensimm\xc3\xa4inen T\xc5\xa1et\xc5\xa1enian sota. Ven\xc3\xa4l\xc3\xa4iset k\xc3\xa4rsiv\xc3\xa4t sodassa suuria tappioita, koska he eiv\xc3\xa4t osanneet vastata t\xc5\xa1et\xc5\xa1eenien sissitaktiikkaan. Ven\xc3\xa4l\xc3\xa4iset pommittivat maan p\xc3\xa4\xc3\xa4kaupunkia Groznyit\xc3\xa4 ankarasti, mink\xc3\xa4 Jeltsin ensin kiisti, sitten nuhteli niist\xc3\xa4 asevoimien p\xc3\xa4\xc3\xa4llikk\xc3\xb6\xc3\xa4 Pavel Grat\xc5\xa1evia ja j\xc3\xa4tti asian silleen. Jeltsin ei my\xc3\xb6sk\xc3\xa4\xc3\xa4n puuttunut ven\xc3\xa4l\xc3\xa4isten sodassa tekemiin raakuuksiin, joista Ven\xc3\xa4j\xc3\xa4n \xc3\xa4lymyst\xc3\xb6 ja kansainv\xc3\xa4liset ihmisoikeusj\xc3\xa4rjest\xc3\xb6t keskustelivat. Paikoillaan junnaava, raaka ja tappiollinen sota my\xc3\xb6s osaltaan heikensi Jeltsinin kansansuosiota. Jeltsin halusi sodassa pys\xc3\xa4ytt\xc3\xa4\xc3\xa4 Ven\xc3\xa4j\xc3\xa4\xc3\xa4 uhkaavan hajoamisen kukistamalla D\xc5\xbeohar Dudajevin johtamat itsen\xc3\xa4isyysmiehet ja kontrolloida T\xc5\xa1et\xc5\xa1eniaan pesiytynytt\xc3\xa4, vaikutuksensa Ven\xc3\xa4j\xc3\xa4llekin ulottanutta rikollisuutta. Ennen vaaleja Jeltsin lupasi lopettaa T\xc5\xa1et\xc5\xa1enian sodan ja hankki puolelleen sodanvastustaja Aleksandr Lebedin kommunistien riveist\xc3\xa4. Kun Jeltsin voitti vaalit, h\xc3\xa4n jatkoi sotaa t\xc3\xa4ydell\xc3\xa4 teholla. Jeltsin p\xc3\xa4\xc3\xa4tti lopettaa sodan vuonna 1996, ja Lebed neuvotteli samana vuonna rauhansopimuksen._NEWLINE_Valtansa huipulla Jeltsin alkoi nimitt\xc3\xa4\xc3\xa4 sukulaisiaan valtansa avainvirkoihin, muun muassa tytt\xc3\xa4rens\xc3\xa4 Tatjana Djat\xc5\xa1enkon 1996 neuvonantajaksi. Kremliin syntynytt\xc3\xa4 Jeltsini\xc3\xa4 tukevien oligarkkien ja muiden ryhmittym\xc3\xa4\xc3\xa4 kutsuttiin \xe2\x80\x9dperheeksi\xe2\x80\x9d. Siihen kuuluivat presidentinhallintoa johtanut Alexander Volo\xc5\xa1in, presidentin tyt\xc3\xa4r Tatjana Djat\xc5\xa1enko ja h\xc3\xa4nen my\xc3\xb6hempi miehens\xc3\xa4 Valentin Juma\xc5\xa1ev, Jeltsinin avustaja Pavel Borodin ja oligarkit Berezovski ja Abramovits.\n_START_SECTION_\nToinen kausi\n_START_PARAGRAPH_\nJeltsin valittiin presidentiksi toisen kerran kes\xc3\xa4n 1996 presidentinvaaleissa. Jeltsinin kansansuosio oli ennen vaaleja vain noin 10\xc2\xa0%. Aluksi nykyaikainen, virtaviivaistettu kommunistijohtaja Gennadi Zjuganov n\xc3\xa4ytti olevan varma voittaja, ja Jeltsin sai ensimm\xc3\xa4isell\xc3\xa4 kierroksella vain 35\xc2\xa0% \xc3\xa4\xc3\xa4nist\xc3\xa4. Ven\xc3\xa4j\xc3\xa4n suurliikemiehet, oligarkit pelk\xc3\xa4siv\xc3\xa4t vaalien ennakkosuosikin kommunisti Zjuganovin voittavan vaalit. _NEWLINE_Jeltsin l\xc3\xa4hti kuitenkin vaaleihin ja hyvin suunniteltu massiivinen vaalikampanja ja valtamedia, kuten oligarkki Boris Berezovskin mediaimperiumin tuki k\xc3\xa4\xc3\xa4nsi 54\xc2\xa0% kansasta \xc3\xa4\xc3\xa4nest\xc3\xa4m\xc3\xa4\xc3\xa4n Jeltsini\xc3\xa4. Jeltsin n\xc3\xa4htiin tanssimassa televisiossa nykymusiikin tahdissa. Toisella kierrokselle Jeltsin saikin yli puolet \xc3\xa4\xc3\xa4nist\xc3\xa4. Jo marraskuussa 1996 Jeltsin joutui nelinkertaiseen ohitusleikkaukseen ja oli sairaalassa kuukausia._NEWLINE_Jeltsinin toista presidenttikautta leimasi h\xc3\xa4nen heikko terveytens\xc3\xa4. Kulissien takana k\xc3\xa4ytiin valtataistelua seuraavasta presidentist\xc3\xa4. Jeltsin vaihtoi p\xc3\xa4\xc3\xa4ministereit\xc3\xa4 tiuhaan tahtiin sill\xc3\xa4 h\xc3\xa4n pelk\xc3\xa4si heist\xc3\xa4 tulevan h\xc3\xa4nen haastajiaan. Jeltsinill\xc3\xa4 oli huonot v\xc3\xa4lit esim. Moskovan pormestariin Juri Lu\xc5\xbekoviin. Jeltsini\xc3\xa4kin alettiin syytt\xc3\xa4\xc3\xa4 korruptiosta. Jeltsinin turvallisuuspalvelun kenraali Kor\xc5\xbeakovin mukaan suurliikemies Roman Abramovit\xc5\xa1 oli Jeltsinin \xe2\x80\x9dperhett\xc3\xa4\xe2\x80\x9d eniten tukenut oligarkki. Vastapainoksi Jeltsin tuki Abramovit\xc5\xa1i\xc3\xa4 rikossyytteit\xc3\xa4 vastaan. Ne koskivat valtion omaisuuden anastusta. Vuonna 1998 Ven\xc3\xa4j\xc3\xa4 ajautui pahaan talouskriisin. Osin t\xc3\xa4m\xc3\xa4 yhten\xc3\xa4isti Ven\xc3\xa4j\xc3\xa4\xc3\xa4, koska talousvaikeuksiin ajautuneet itsen\xc3\xa4istymishaluiset tasavallat tukeutuivat Ven\xc3\xa4j\xc3\xa4\xc3\xa4n._NEWLINE_15. toukokuuta 1999 Jeltsin selvisi ep\xc3\xa4luottamuslauseesta, jonka antoi duuman oppositio, demokraatit ja kommunistit.  Jeltsin erotti 9. elokuuta 1999 impulsiiviseen tapaansa hallituksensa, ja uudeksi p\xc3\xa4\xc3\xa4ministeriksi tuli Vladimir Putin. Jeltsin oli viimeiset kuukaudet ep\xc3\xa4suosittu, vain kaksi prosenttia kansasta kannatti h\xc3\xa4nt\xc3\xa4._NEWLINE_Valtakunnansyytt\xc3\xa4j\xc3\xa4 Juri Skuratov syytti 1999 Jeltsini\xc3\xa4 ja h\xc3\xa4nen tytt\xc3\xa4ri\xc3\xa4\xc3\xa4n Tatjana Djat\xc5\xa1enkoa ja Jelena Okulovaa lahjusten ottamisesta sveitsil\xc3\xa4iselt\xc3\xa4 Mabetexilta, joka oli saanut merkitt\xc3\xa4vi\xc3\xa4 sopimuksia. Pian t\xc3\xa4m\xc3\xa4n j\xc3\xa4lkeen Jeltsin yritti erottaa Skuratovin, mutta liittoneuvosto hylk\xc3\xa4si erottamisp\xc3\xa4\xc3\xa4t\xc3\xb6ksen kolme kertaa. My\xc3\xb6hemmin Skuratov liitettiin seksiskandaaliin ja valtakunnallinen tv-kanava n\xc3\xa4ytti filmin, jossa h\xc3\xa4n puuhaili prostituoitujen kanssa. _NEWLINE_Terveysongelmista k\xc3\xa4rsinyt Jeltsin ilmoitti siirtyv\xc3\xa4ns\xc3\xa4 syrj\xc3\xa4\xc3\xa4n juuri ennen vuosituhannen vaihdetta 31. joulukuuta 1999 ja nimitti p\xc3\xa4\xc3\xa4ministeri Putinin virkaatekev\xc3\xa4ksi presidentiksi kev\xc3\xa4\xc3\xa4n 2000 presidentinvaaliin saakka. P\xc3\xa4\xc3\xa4sty\xc3\xa4\xc3\xa4n presidentiksi Putin varmisti ensit\xc3\xb6ikseen ett\xc3\xa4 Jeltsin sai t\xc3\xa4yden  koskemattomuuden kaikista rikosoikeudellisista syytteist\xc3\xa4.\n_START_SECTION_\nKuolema\n_START_PARAGRAPH_\nBoris Jeltsin kuoli syd\xc3\xa4nkohtaukseen 23. huhtikuuta 2007 76 vuoden ik\xc3\xa4isen\xc3\xa4. Jeltsin haudattiin Novodevit\xc5\xa1in hautausmaalle 25. huhtikuuta 2007, Jeltsinin ruumis oli n\xc3\xa4ytill\xc3\xa4 Kristus Vapahtajan katedraalissa Moskovassa._NEWLINE_Jeltsin oli ensimm\xc3\xa4inen Ven\xc3\xa4j\xc3\xa4n valtionp\xc3\xa4\xc3\xa4mies  113 vuoden j\xc3\xa4lkeen joka haudattiin kirkollisin menoin sitten tsaari Aleksanteri III:n kuoleman j\xc3\xa4lkeen. _NEWLINE_Presidentti Putin julisti Ven\xc3\xa4j\xc3\xa4lle Jeltsinin kuolinp\xc3\xa4iv\xc3\xa4n\xc3\xa4 kansallisen surup\xc3\xa4iv\xc3\xa4n'